	
[image: ][image: O imagine care conține text, Font, siglă, simbol

Conținutul generat de inteligența artificială poate fi incorect.]MINISTERUL MEDIULUI AL REPUBLICII MOLDOVA
MINISTRY OF ENVIRONMENT OF THE REPUBLIC OF MOLDOVA
AGENȚIA DE MEDIU
ENVIRONMENTAL AGENCY
 MD-2005, mun. Chișinău, str. Albișoara, 38 et.6 Tel.: +373 22 820 770, email: am@am.gov.md, pagina-web: www.am.gov.md 
	 






 O R D I N
„____” _________________ 2026	         nr. _________
mun. Chișinău

Cu privire la aprobarea Regulamentului 
cu privire la carnetul de vânător

În temeiul art. 16 din Legea nr. 55/2024 vânătorii și a protecției fondului cinegetic, precum și pct. 11 subpct. 11.5.24 și 11.5.25 din Regulamentul cu privire la organizarea și funcționarea Agenției de Mediu, aprobat prin Hotărârea Guvernului nr. 549/2018, în scopul stabilirii procedurii de eliberare a carnetului de vânător,
O R D O N:
1. Se aprobă Regulamentul cu privire la carnetul de vânător, conform anexei.

2. Controlul executării prezentului Ordin mi-l asum.

3. Prezentul ordin intră în vigoare la data publicării în Monitorul Oficial al Republicii Moldova.


Director									Nicu BELITEI








Anexa 
la Ordinul Agenției de Mediu 
nr. ____din____________2026

REGULAMENT
cu privire la carnetul de vânător

Capitolul I. DISPOZIȚII GENERALE

Articolul 1. Obiectul de reglementare
(1) Prezentul Regulament stabilește cadrul juridic unitar și procedurile administrative aplicabile pentru gestionarea integrală a regimului juridic al carnetului de vânător pe teritoriul Republicii Moldova.
(2) În sensul prezentului Regulament, sunt reglementate în mod expres următoarele atribuții exclusive ale Agenției de Mediu:
a) eliberarea carnetului de vânător, inclusiv procedurile subsecvente de prelungire a valabilității sau schimbare în caz de deteriorare, pierdere, furt, precum și la schimbarea numelui/prenumelui;
b) înregistrarea carnetului de vânător, prin asigurarea evidenței centralizate, înserierii și gestionării datelor în Registrul de evidență a vânătorilor;
c) suspendarea carnetului de vânător, ca măsură de restricționare temporară a dreptului de a practica vânătoarea;
d) anularea carnetului de vânător, ca măsură de retragere definitivă a calității de vânător în cazurile expres prevăzute de lege.
Articolul 2. Subiecții dreptului de a obține carnetul de vânător
(1) Carnetul de vânător se eliberează de către Agenția de Mediu exclusiv următoarelor categorii de persoane fizice care îndeplinesc cumulativ condițiile de fond și de formă stabilite de legislația în vigoare:
a) persoanelor fizice care dețin cetățenia Republicii Moldova;
b) rezidenților Republicii Moldova, posesori ai unui drept legal de ședere confirmat prin act valabil (carte de rezidență), emis de autoritățile competente.
(2) Nici o persoană fizică nu poate practica vânătoarea pe teritoriul Republicii Moldova fără deținerea unui carnet de vânător valabil, înseriat și înregistrat în condițiile prezentului Regulament sau în condițiile prevăzute de art. 15 alin. (2) din Legea nr.55/2024.
Articolul 3. Noțiuni principale
(1) În sensul prezentului Regulament, termenii și expresiile utilizate au următoarele semnificații:
a) carnet de vânător – document oficial cu regim special, eliberat de Agenția de Mediu în format fizic și/sau electronic, care atestă calitatea de vânător a unei persoane fizice și conferă titularului dreptul de a practica vânătoarea pe întreg teritoriul Republicii Moldova, în condițiile legii;
b) societate de vânători – persoană juridică din Republica Moldova, constituită și înregistrată conform legislației, pe baza principiului liberei asocieri a vânătorilor;
c) gestionar al fondului cinegetic – persoană juridică de drept public sau privat înregistrată în Republica Moldova, căreia i s-a transmis în folosință unul sau mai multe fonduri cinegetice în scopul desfășurării unei activități cinegetice durabile;
d) confirmare de stagiu efectuat – document oficial, eliberat pe suport de hârtie sau în format electronic de o societate de vânători ori de un gestionar de fond, care certifică stagiul efectuat cu durata de minimum un an și, după caz, participarea solicitantului ca gonaș la acțiunile cinegetice autorizate;
e) dovada scrisă a cunoștințelor și abilităților căpătate în domeniul cinegetic – act de studii eliberat de un prestator de servicii educaționale, care confirmă dobândirea deprinderilor necesare pentru practicarea vânătorii;
f) confirmare de instruire practică – act oficial emis de un poligon de tir autorizat, care atestă participarea solicitantului la un program specializat de minimum 8 ore și însușirea tehnicilor de mânuire în siguranță a armelor de vânătoare;
g) poligon de tir – tir de tragere autorizat de subdiviziunile teritoriale ale Ministerului Afacerilor Interne, special amenajat, în care se desfășoară exercițiile, aplicațiile și se execută probe de tragere cu arme de foc;
h) armă de foc lungă cu țeavă lisă și/sau ghintuită – categorie de arme cu destinație civilă, supusă regimului de autorizare a Ministerului Afacerilor Interne, destinată practicării vânătorii;
i) Registrul de evidență a vânătorilor – sistem informațional automatizat deținut și gestionat de Agenția de Mediu, destinat înregistrării centralizate a datelor de identificare ale vânătorilor, istoricului eliberării carnetelor de vânător și mențiunilor privind suspendarea ori anularea acestora;
j) cod QR de validare – element digital de securitate imprimat pe carnetul de vânător în format fizic și/sau electronic, care permite verificarea electronică în timp real a statutului operațional (valabil, suspendat sau anulat) al carnetului de către organele competente de control și gestionarii fondurilor cinegetice.


Capitolul II. PROCEDURA DE DOBÂNDIRE, PRELUNGIRE ȘI SCHIMBAREA A CARNETULUI DE VÂNĂTOR.

Articolul 4. Setul de acte obligatorii
(1) Pentru dobândirea, prelungirea sau schimbarea carnetului de vânător, solicitantul depune personal sau prin intermediul unui reprezentant împuternicit conform legii, la sediul Agenției de Mediu, următoarele documente pe suport de hârtie sau în format electronic:
a) cerere-tip completată integral, conform modelului prevăzut în Anexa nr. 1 la Regulament;
b) copia actului de identitate (buletin de identitate sau permis de ședere valabil);
c) certificatul medical (formularul de evidență medicală aprobat de Ministerul Sănătății din care să rezulte că este apt din punct de vedere medical pentru a deține și a folosi arme și muniții), eliberat cu cel mult 12 luni înaintea depunerii cererii, care reprezintă documentul standardizat integrat ce include în mod obligatoriu concluziile narcologică și psihiatrică sau permisul de armă valabil;;
d) confirmare privind stagiul efectuat sau, după caz, carnetul de vânător eliberat de o societate de vânători anterior intrării în vigoare a Legii nr. 55/2024 vânătorii și a protecției fondului cinegetic;
e) confirmare de instruire practică, cu o durată de minimum 8 ore, finalizată cu calificativul „susținut”, desfășurată în cadrul unui poligon de tir sau permisul de armă valabil;
f) dovada achitării taxei de stat stabilite;
g) 2 (două) fotografii color, format 30 mm x 40 mm, de dată recentă.
Articolul 5. Termenele administrative și valabilitatea
(1) Eliberarea carnetului de vânător se efectuează de către Agenția de Mediu în termen de 30 de zile calendaristice de la data depunerii setului complet de documente.
(2) După aprobarea dosarului carnetul de vânător se eliberează și se înregistrează în Registrul de evidență a vânătorilor.
(3) Carnetul de vânător este valabil pentru o perioadă de 5 ani de la data eliberării.
(4) Prelungirea valabilității carnetului se efectuează prin eliberarea unui nou carnet de vânător.
Articolul 6. Condiții cumulative pentru dobândirea carnetului de vânător
      (1) Pentru dobândirea carnetului de vânător, solicitantul trebuie să îndeplinească cumulativ, după caz, următoarele condiții și să prezinte documentele după cum urmează:
     a) să aibă vârsta minimă de 21 de ani;
     b) să depună cererea conform modelului-tip prevăzut în Anexa nr. 1 la Regulament;
     c) copia buletinului de identitate sau a permisului de ședere valabil;
     d) confirmare de stagiu efectuat sau carnetul de vânător eliberat de Agenția de Mediu sau, după caz, de o societate de vânători până la 12 octombrie 2024;
     e) dovada scrisă a cunoștințelor și abilităților căpătate în domeniul cinegetic sau carnetul de vânător eliberat de o societate de vânători până la 12 octombrie 2024;
     f) confirmarea de instruire practică sau permisul de armă valabil;
     g) certificatul medical (formularul de evidență medicală aprobat de Ministerul Sănătății din care să rezulte că este apt din punct de vedere medical pentru a deține și a folosi arme și muniții), eliberat cu cel mult 12 luni înaintea depunerii cererii, care reprezintă documentul standardizat integrat ce include în mod obligatoriu concluziile narcologică și psihiatrică sau permisul de armă valabil;
     h) 2 (două) fotografii color, format 30 mm x 40 mm, de dată recentă.
     (2) După validarea setului complet de documente depuse, Agenția de Mediu, cu cel puțin 3 zile lucrătoare înainte de expirarea termenului-limită, transmite prin orice cale de comunicare o notificare solicitantului, prin care i se aduce la cunoștință eliberarea carnetului de vânător, obligația achitării taxei de stat stabilite pentru acesta și prezentării documentului confirmativ de plată la eliberarea carnetului de vânător.
     (3) Carnetele de vânător eliberate de societățile de vânător până la data de 12 octombrie 2024, se consideră valabile până la data de 12 octombrie 2028, iar pentru dobândirea carnetului de vânător nou, deținătorii carnetelor de vânător eliberate de societățile de vânător pot depune o cerere în condițiile stabilite de art. 6 alin. (1) din prezentul Regulament nu mai devreme de 60 zile calendaristice până la expirarea acestora.
     Articolul 7. Condiții cumulative pentru prelungirea valabilității carnetului de vânător
     (1) În vederea prelungirii perioadei de valabilitate a carnetului de vânător eliberat de Agenția de Mediu, solicitantul poate să depună în acest sens cu cel mult 30 zile calendaristice înainte de expirarea acestuia, următoarele documente:
     a) cererea conform modelului prevăzut în Anexa nr. 1 la Regulament;
     b) copia buletinului de identitate sau a permisului de ședere valabil;
     c) copia carnetului de vânător;
     d) confirmare de instruire practică sau permisul de armă valabil;
e) certificatul medical (formularul de evidență medicală aprobat de Ministerul Sănătății din care să rezulte că este apt din punct de vedere medical pentru a deține și a folosi arme și muniții), eliberat cu cel mult 12 luni înaintea depunerii cererii, care reprezintă documentul standardizat integrat ce include în mod obligatoriu concluziile narcologică și psihiatrică sau permisul de armă valabil;
     f) 2 (două) fotografii color, format 30 mm x 40 mm, de dată recentă.
(2) După validarea setului complet de documente depuse, Agenția de Mediu, cu cel puțin 3 zile lucrătoare înainte de expirarea termenului-limită, transmite prin orice cale de comunicare o notificare solicitantului, prin care i se aduce la cunoștință eliberarea carnetului de vânător, obligația achitării taxei de stat stabilite pentru acesta și prezentării documentului confirmativ de plată la eliberarea carnetului de vânător.
     Articolul 8. Condiții cumulative pentru schimbarea carnetului de vânător
     (1) Schimbarea carnetului de vânător, în temeiul art. 23 alin. (4) din Legea nr. 55/2024, sau din motive de deteriorare și în cazul schimbării numelui sau prenumelui, se efectuează dacă sunt îndeplinite cumulativ următoarele condiții:
     a) depunerea cererii conform modelului prevăzut în Anexa nr. 1 la Regulament;
     b) prezentarea, după caz, a carnetului de vânător valabil, emis de o societate de vânători din Republica Moldova anterior datei de 12 octombrie 2024, a celui deteriorat sau a celui ale cărui date necesită actualizare;
     c) prezentarea dovezii schimbului numelui sau prenumelui, după caz;
.....d) prezentarea permisului de armă valabil pentru portul, folosirea sau deținerea armei de foc lungi cu țeavă lisă ori ghintuită;
     e) să prezinte 2 (două) fotografii color, format 30 mm x 40 mm, de dată recentă.
     f) prezentarea dovezii achitării taxei de stat stabilite.

      Articolul 9. Procedura în caz de pierdere sau furt
(1) În cazul pierderii sau furtului carnetului de vânător, titularul depune o declarație pe propria răspundere privind circumstanțele evenimentului și cererea de eliberare a unui nou document la Agenția de Mediu.
(2) La cerere se vor anexa în mod obligatoriu dovada achitării taxei de stat stabilite și 
dovada publicării anunțului de pierdere/furt în Monitorul Oficial al Republicii Moldova.
     (3) Dacă solicitantul regăsește carnetul de vânător declarat pierdut sau furat în perioada de examinare a dosarului, acesta oricum este declarat nul și se parcurge procedura de eliberare a unui carnet de vânător nou.


Capitolul III. SUSPENDAREA ȘI ANULAREA CARNETULUI DE VÂNĂTOR

     Articolul 10. Anularea carnetului de vânător
     (1) Carnetul de vânător se anulează prin decizie a autorității emitente, în baza actelor de constatare sau a hotărârilor judecătorești definitive, în cazuri precum: 
      a) condamnarea definitivă printr-o hotărâre judecătorească pentru săvârșirea infracțiunii de braconaj sau pentru alte infracțiuni care afectează siguranța în terenul de vânătoare, comise cu intenție: contra vieții și sănătății persoanei, infracțiuni săvârșite cu utilizarea armelor de foc ori a munițiilor, precum și pentru cele privind nerespectarea regimului armelor și munițiilor;
      b) sancționarea contravențională definitivă pentru încălcări grave ale regulilor de vânătoare soldate cu prejudicii materiale aduse faunei, fondului cinegetic sau mediului;
      c) obținerea carnetului de vânător prin declarații false ori în cazul constatării prezentării unor documente neconforme;
      d) la cererea titularului.
      (2) Persoana căreia i s-a anulat carnetul nu poate solicita un nou document timp de 5 ani de la comunicarea deciziei.
      Articolul 11. Suspendarea carnetului de vânător
(1) Carnetul de vânător se suspendă prin decizie a autorității emitente, pe o perioadă 
cuprinsă între 6 și 12 luni, începând cu data rămânerii definitive a hotărârii autorității sau instanței competente, în următoarele cazuri:
a) titularul este sancționat contravențional pentru încălcarea prevederilor legale 
privind organizarea și practicarea vânătorii, dacă fapta nu a fost soldată cu producerea unui prejudiciu material faunei sau mediului;
b) titularul este sancționat contravențional pentru nerespectarea normelor privind 
securitatea, regimul de păstrare, transport și siguranță a armelor de vânătoare în timpul partidelor de vânătoare ori în perimetrul fondurilor cinegetice;
        c) titularul a încălcat în mod repetat (de două sau mai multe ori în cursul unui an calendaristic), prin fapte constatate prin procese-verbale definitive, prevederile regulamentelor speciale de vânătoare, fără ca faptele sale să atingă pragul de gravitate care atrage anularea carnetului conform art. 10.


       Articolul 12. Efectele suspendării sau anulării
      (1) În caz de suspendare sau anulare a carnetului de vânător, se aplică următoarele reguli procedurale:
       a) titularul are obligația de a preda carnetul eliberat în format fizic Agenției de Mediu în termen de 15 zile calendaristice de la data comunicării oficiale a deciziei de suspendare sau anulare;
       b) depășirea termenului de 15 zile pentru predarea fizică a carnetului atrage suspendarea automată a dreptului pentru o perioadă suplimentară de 6 luni, care se calculează de la data predării efective a documentului, iar în cazul anulării, interzicerea depunerii unei noi cereri se prelungește cu 2 ani peste termenul de bază;
       c) Agenția de Mediu are obligația ca, în termen de maximum 3 zile lucrătoare de la emiterea deciziei, să opereze modificările în Registrul de evidență a vânătorilor pentru invalidarea automată a codului QR și să notifice Inspectoratul General al Poliției și Inspectoratul pentru Protecția Mediului;
      d) pe întreaga durată a suspendării sau din momentul anulării, persoana își pierde de drept calitatea de vânător activ, fiindu-i interzisă participarea la acțiuni cinegetice, solicitarea permiselor de vânătoare (autorizațiilor de recoltare) sau utilizarea armelor de foc lungi în scop cinegetic.


Capitolul IV. ORGANIZAREA ȘI FUNCȚIONAREA COMISIEI DE EVALUARE ȘI MONITORIZARE A ACTIVITĂȚII CINEGETICE

       Articolul 13. Constituirea și componența Comisiei
(1) În scopul examinării abaterilor, aplicării măsurilor preventive și adoptării deciziilor de suspendare sau anulare a carnetului de vânător, în cadrul Agenției de Mediu se constituie, prin ordin al directorului, Comisia de evaluare și monitorizare a activității cinegetice (în continuare – Comisia).
 (2) Comisia are o structură imparțială și este formată dintr-un număr fix de 7 (șapte) membri, toți cu drept de vot deplin, organizați după cum urmează:
          a) Președintele Comisiei – o persoană din conducerea subdiviziunii responsabile de protecția regnului animal a Agenției de Mediu;
          b) Secretarul Comisiei – un specialist din cadrul Agenției de Mediu;
c) Membru – un specialist din cadrul subdiviziunii responsabile de protecția regnului animal a Agenției de Mediu;
          d) Membru – un jurist (specialist din cadrul subdiviziunii juridice) al Agenției de Mediu;
e) Membru (invitat permanent) – un reprezentant desemnat oficial de către Inspectoratul pentru Protecția Mediului;
f) Membru (invitat permanent) – un reprezentant desemnat oficial de către Agenția „Moldsilva”;
g) Membru (invitat permanent) – un reprezentant desemnat din cadrul societăților de vânători.
(3) Ședințele Comisiei sunt deliberative dacă la ele participă majoritatea membrilor săi. Hotărârile se adoptă cu votul deschis al majorității membrilor prezenți. În caz de paritate de voturi, votul Președintelui Comisiei este decisiv.
Articolul 14. Competențele exclusive ale Comisiei
(1) Comisia este singura structură abilitată în cadrul Agenției de Mediu să emită acte administrative individuale cu privire la răspunderea disciplinară a vânătorilor.
          (2) Comisia are competența exclusivă de a primi, analiza și adopta decizii definitive pe marginea:
a) actelor de constatare, proceselor-verbale de control sau hotărârilor transmise de către autoritățile și instituțiile publice abilitate cu funcții de control și supraveghere în domeniul protecției mediului și managementului resurselor cinegetice, precum și de către instanțele de judecată;
          b) sesizărilor depuse de gestionarii fondurilor cinegetice sau societățile de vânători;
          c) auto-sesizărilor Agenției de Mediu bazate pe datele din Registrul de evidență a vânătorilor.
Articolul 15. Procedura de examinare 
(1) Procedura în fața Comisiei se desfășoară în strictă conformitate cu principiile 
procedurii administrative stabilite de Codul administrativ al Republicii Moldova.
         (2) Comisia are obligația de a cita titularul carnetului în scris, prin scrisoare recomandată cu aviz de primire sau prin canale electronice securizate, cu minimum 5 zile lucrătoare înainte de data ședinței. Citația va conține obligatoriu obiectul cauzei și faptele imputate.
         (3) În cadrul procedurii, solicitantul beneficiază de toate drepturile prevăzute de Codul administrativ: dreptul de a fi audiat, de a asista la ședință, de a fi asistat de un avocat, de a prezenta probe și explicații scrise sau verbale.
          (4) Neprezentarea nejustificată a vânătorului citat legal nu împiedică examinarea cazului și emiterea deciziei în baza probelor existente la dosar.
           Articolul 16. Adoptarea și tipurile de decizii
(1) În urma deliberării, Comisia adoptă cu votul majorității membrilor prezenți una dintre următoarele decizii motivate:
a) clasarea dosarului, în cazul în care se constată lipsa faptei sau a vinovăției;
b) aplicarea unui Avertisment Scris, cu stabilirea unui termen de conformare de 
maximum 15 zile lucrătoare, pentru omisiuni administrative minore, neconcordanțe de raportare, sau abateri identificate în baza sesizărilor;
c) suspendarea carnetului de vânător pentru o perioadă de la 6 la 12 luni, în condițiile art. 12;
[bookmark: _GoBack]d) anularea carnetului de vânător, în condițiile art. 11.
(2) Acumularea de către titular a 2 (două) sau mai multe Avertismente Scrise, emise de Comisie în decursul unui an calendaristic, atrage de drept reîncadrarea faptei ca încălcare repetată a regulamentelor cinegetice. În această situație, la următoarea abatere, Comisia are dreptul și obligația de a dispune măsura suspendării carnetului de vânător pe o perioadă de la 6 la 12 luni, în conformitate cu art. 12 alin. (1) lit. c).
(3) Neconformarea solicitărilor tehnice sau refuzul de remediere a deficiențelor indicate în textul unui Avertisment Scris în termenul prescris de 15 zile lucrătoare conduce în mod automat la suspendarea carnetului de vânător pentru o perioadă fixă de 6 luni, prin decizie executorie a Comisiei.
(4) Decizia Comisiei se redactează în termen de 5 zile calendaristice, se motivează în fapt și în drept și se comunică oficial vânătorului, servind drept act administrativ individual generator de efecte juridice.

Capitolul V. CONTESTREA DECIZIILOR AGENȚIEI DE MEDIU

Articolul 17. Calea administrativă de atac
(1) Decizia emisă de Comisia de Evaluare și monitorizare a activității cinegetice poate fi contestată de către persoana vizată prin depunerea unei cereri prealabile (contestație) la Agenția de Mediu, în termen de 30 de zile calendaristice de la data comunicării actului, conform prevederilor Codului administrativ.
           (2) Contestația se depune în scris și va conține în mod obligatoriu elementele de formă și conținut prevăzute de lege (date de contact, obiectul contestației, motivele de fapt și de drept, probele sau documentele justificative anexate).
           Articolul 18. Examinarea și contestarea în instanță
           (1) Agenția de Mediu examinează contestația și emite o decizie motivată pe marginea acesteia în termen de 30 de zile calendaristice de la data înregistrării acesteia.
           (2) În cazul în care solicitantul este nemulțumit de decizia emisă în procedura prealabilă sau dacă autoritatea nu răspunde în termenul legal, actul poate fi atacat direct în instanța de judecată competentă în domeniul contenciosului administrativ, în conformitate cu prevederile Codului administrativ al Republicii Moldova.

     
 Capitolul VI. MODELUL – TIP ȘI CARACTERISTICILE TEHNICE

       Articolul 19. Specificații tehnice
       (1) Macheta grafică și structura fizică a carnetului de vânător respectă următoarele criterii standardizate:
       a) dimensiunea, conform specificațiilor tehnice;
       b) confecționarea din material rezistent de masă plastică (tip cartelă), tipărită pe două fețe.
      Articolul 20. Conținutul informațional
      (1) Elementele grafice și datele nominale imprimate pe carnet sunt organizate conform următorului model de structură:





	REPUBLICA MOLDOVA 
CARNET DE VÂNĂTOR
	                             Seria: CV-FCN 
                             Număr:   000001

	Autoritatea emitentă:
	Agenția de Mediu

	Numele:
	XXXXXX

	Prenumele:
	XXXXXX

	Data nașterii:
	27.09.1977

	Data eliberării:
	22.07.2025

	Perioada de valabilitate:
	5 ani de la data eliberării

	Motto:
	...NEMO EST SUPRA LEGES
(Nimeni nu este mai presus de lege)



      (2) Numărul carnetului de vânător este format din șase cifre, tipărite în ordine crescătoare.
      (3) Seria este unică, cu formatul „CV-FCN” (Carnet de vânător - Fondul Cinegetic Național), valabilă pentru toate carnetele eliberate pe teritoriul Republicii Moldova.
      (4) Pe fața carnetului de vânător se imprimă fotografia digitală a titularului și semnătura olografă a acestuia, iar pe verso se aplică codul QR de validare, care asigură interconectarea directă cu Registrul de evidență a vânătorilor în vederea verificării statutului documentului în timp real de către organele competente de control.

Capitolul VII. DISPOZIȚII FINALE ȘI TRANZITORII

        Articolul 21. Regimul carnetelor eliberate anterior
      (1) Carnetele de vânător eliberate de societățile de vânători din Republica Moldova anterior intrării în vigoare a Legii nr. 55/2024 rămân valabile în condițiile prezentului Regulament.
      (2) La data eliberării noului carnet de vânător de către Agenția de Mediu, carnetele de vânător eliberate de societățile de vânători se consideră nule.
        Articolul 22. Implementarea tehnică și protecția datelor
        (1) În vederea digitalizării și securizării procesului de vânătoare, Agenția de Mediu asigură implementarea tehnică a sistemului de generare a codurilor QR și înregistrarea datelor în Registrul de evidență a vânătorilor în termen de maximum 24 de ore de la emiterea documentului de vânătoare.
        (2) Prelucrarea datelor cu caracter personal în cadrul procedurilor reglementate de prezentul Regulament se efectuează în strictă conformitate cu prevederile Legii nr. 133/2011 privind protecția datelor cu caracter personal.
        Articolul 23. Asigurarea logistică și interoperabilitatea
         (1) Achiziția formularelor de masă plastică (tip cartelă) și mentenanța echipamentelor tehnice necesare personalizării carnetelor se asigură din bugetul Agenției de Mediu, inclusiv din contul taxelor administrative încasate pentru prestarea serviciilor, conform cadrului normativ.
          (2) Agenția de Mediu asigură înrolarea și interconectarea Registrului de evidență a vânătorilor cu platformele guvernamentale centrale de interoperabilitate (MConnect) și autentificare (MPass), permițând accesul securizat și actualizarea automată a datelor în timp real pentru organele de poliție și inspecție.
Articolul 24. Intrarea în vigoare
        (1) Prezentul Regulament intră în vigoare la data publicării în Monitorul Oficial al Republicii Moldova.
        (2) Anexa nr. 1 face parte integrantă din prezentul Regulament.

























Anexa nr. 1
la Regulamentul cu privire la carnetul de vânător
CERERE – TIP
(dobândire/prelungire/schimbare a carnetului de vânător)
1. Subsemnatul(ă),____________________________________________________
                                       			(nume, prenume)
2. Data nașterii ____________, locul nașterii   _____________________________,

3. Domiciliul (adresa conform vizei de reședință):___________________________
_________________________________________________________________
				(strada, nr. bloc, apartament, localitatea, raionul)
4. IDNP: __________________________seria și nr. buletin de identitate/permis de ședere:___________________________________________________________
5. Telefon de contact:  _________________ E-mail:_________________________

Adresez prezenta cerere către Agenția de Mediu prin care solicit:
· dobândirea carnetului de vânător; □
· prelungirea valabilității carnetului de vânător; □
· schimbarea carnetului de vânător. □
Anexez la prezenta cerere următoarele documente:
· copie buletin de identitate/permis de ședere; □
· certificat medical cu concluzie narcologică și psihiatrică (după caz); □
· confirmare de stagiu efectuat (după caz); □
· dovada scrisă a cunoștințelor și abilităților căpătate în domeniul cinegetic (după caz); □ 
· confirmare de instruire practică (după caz); □
· copie permis de armă (după caz); □
· copie carnet de vânător eliberat de Agenția de Mediu sau de o societate de vânători până la intrarea în vigoare a Legii nr. 55/2024 vânătorii și a protecției fondului cinegetic (după caz); □
· două fotografii color format 3mm x 4mm; □
	În cazul deciziei pozitive în eliberarea carnetului de vânător, mă oblig să achit taxa stabilită.
Declar pe propria răspundere că datele indicate în prezenta Cerere și documentele anexate sânt veridice și corecte. Îmi exprim consimțământul pentru prelucrarea datelor cu caracter personal incluse în Cerere și în documentele anexate.

Nume, prenume_______________________		Semnătura________________

Data depunerii cererii:__________________

